คลังถก ธปท.-สภาพัฒน์ พิษสงครามทำศก.ไทยโตต่ำ 3.5%
รมว.คลัง ยอมรับพิษสงครามทำเศรษฐกิจโตหลุดขอบล่างต่ำกว่า 3.5% เตรียมเรียก ธปท. สภาพัฒน์ ถกหามาตรการรับมือเพิ่ม
8 มี.ค. 2565

นายอาคม เติมพิทยาไพสิฐ รมว.การคลัง กล่าวว่า คลัง และสำนักงานเศรษฐกิจการคลัง (สศค.) จะมีการหารือร่วมกับธนาคารแห่งประเทศไทย (ธปท.) สำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ เพื่อประเมินผลกระทบจากสงครามรัสเซียและยูเครนที่มีต่อเศรษฐกิจไทย ซึ่งต้องยอมรับว่าในระยะสั้นมีผลกับราคาพลังงานที่เพิ่มสูงขึ้น โดยคาดว่าหากสถานการณ์ดังกล่าวจบเร็ว จะกระทบกับราคาพลังงานในช่วงสั้นเท่านั้น อย่างไรก็ตาม ปัญหาดังกล่าวได้ส่งผลกระทบต่อการขยายตัวของเศรษฐกิจไทยบ้างนอกจากนี้ ยังมีผลกระทบกับภาคการท่องเที่ยว โดยปีนี้ตั้งเป้ามีนักท่องเที่ยวต่างชาติ 7 ล้านคน ก็อาจต้องมาหารือในส่วนนี้อีกครั้ง รวมทั้งยังอาจมีผลกระทบกับการส่งออกและนำเข้า โดยในปี 2564 ไทยมีการส่งออกไปรัสเซีย ประมาณ 3.2 หมื่นล้านบาท แม้จะไม่ถึง 1% ของมูลค่าการส่งออก แต่ก็ต้องติดตามเรื่องนี้อย่างใกล้ชิด“สภาพัฒน์คาดว่าเศรษฐกิจไทยปี 2565 จะโตที่ 4% โดยมีช่วงคาดการณ์ที่ 3.5-4.5% ซึ่งถ้าขยายตัวอยู่ในกรอบนี้ก็เป็นเรื่องที่รับได้ ถึงแม้ว่าผลกระทบที่เกิดขึ้นจะทำให้การเติบโตหลุดจากกรอบล่าง 3.5% ไปบ้างเล็กน้อย ดังนั้นก็ต้องติดตามดูสถานการณ์ราคาน้ำมันอย่างใกล้ชิด หากสูงกว่า 120 ดอลล่าร์ต่อบาเรลไปนาน ๆ ก็อาจต้องกลับมาพิจารณาดูว่ามีความจำเป็นมากน้อยแค่ไหนที่จะต้องลดภาษีน้ำมันดีเซลเพิ่มเติม” นายอาคม กล่าวนายสันติ พร้อมพัฒน์ รมช.การคลัง กล่าวอีกว่า กระทรวงการคลังได้หารืออย่างใกล้ชิดกับกระทรวงพลังงาน เพื่อติดตามสถานการณ์ราคาน้ำมัน เพราะถือเป็นปัจจัยการผลิตที่เป็นต้นทุนของค่าครองชีพ ซึ่งโชคดีว่าในช่วงที่ผ่านมา พล.อ.ประยุทธ์ จันทร์โอชา นายกรัฐมนตรี และรมว.กลาโหม ได้ไปสร้างสัมพันธ์อันดักับประเทศซาอุดิอาระเบีย ซึ่งเป็นมิตรประเทศผู้ผลิตน้ำมัน รวมทั้งยังได้สั่งการในที่ประชุม ครม. ให้ส่วนราชการร่วมกันประหยัดและใช้พลังงานให้เกิดประสิทธิภาพสูงสุด เช่น หากไฟ หรือแอร์ในส่วนไหนที่ไม่มีความจำเป็นก็ให้ปรับ หรือปิด ซึ่งเชื่อว่าจะสามารถลดการใช้พลังงานได้ถึง 10-20% รวมทั้งยังได้สั่งการไปยังกระทรวงคมนาคมให้ประสานกับผู้ประกอบการในภาคขนส่งสินค้า ให้ดูเรื่องการตีรถเที่ยวเปล่า โดยกำชับให้ขนส่งสินค้าอย่างเต็มประสิทธิภาพ เพื่อประหยัดเที่ยววิ่ง โดยการประหยัดพลังงานต้องทำทุกภาคส่วน